b'\n_START_ARTICLE_\nAlojz Zalokar\n_START_SECTION_\n\xc5\xbdivljenje in delo\n_START_PARAGRAPH_\nZalokar je klasi\xc4\x8dno gimnazijo obiskoval v Ljubljani (1899\xe2\x80\x931905) in Trstu kjer je 1907 maturiral in nadaljeval s \xc5\xa1tudijem medicine na Dunaju in 1913 doktoriral. Na dunajskih klinikah se je izpopolnjeval iz porodni\xc5\xa1tva, ginekologije in kirurgije. Marca 1918 se je preselil v Ljubljano, 1919 je bil imenovan za profesorja teoreti\xc4\x8dnega in prakti\xc4\x8dnega porodni\xc5\xa1tva na babi\xc5\xa1ki \xc5\xa1oli in za primarija na ginekolo\xc5\xa1ko-porodni\xc5\xa1kem oddelku Splo\xc5\xa1ne bolni\xc5\xa1nice v Ljubljani, kjer je ostal do smrti. Zalokar je bil med soustanovitelji Medicinske fakultete v Ljubljani. Leta 1922 je bil imenovan za predsednika Pokrajinskega zdravstvenega sveta za Slovenijo in Istro. Med drugim je bil predsednik Slovenskega zdravni\xc5\xa1kega dru\xc5\xa1tva (1919, 1924 in 1941) in Jugoslovanskega zdru\xc5\xbeenja zdravnikov._NEWLINE_Dr. Zalokar je \xc5\xa1tevilne poljudne znanstvene prispevke objavljal v Zdravstvenem vestniku, Lje\xc4\x8dni\xc5\xa1kem vjesniku, Omladini, Misli in delu in v drugih revijah. Napisal je knjigo: O ljudskem zdravju (1918); u\xc4\x8dbenika: Predavanja o porodni\xc5\xa1tvu za u\xc4\x8denke dr\xc5\xbeavne babi\xc5\xa1ke \xc5\xa1ole v Ljubljani (1921), Ud\xc5\xbebenik za babice (Zagreb, 1932, s F. Durstom in M. Staji\xc4\x87em) in \xc5\xa1e vrsto drugih tekstov._NEWLINE_Njegova \xc5\xbeena Ana je tudi bila zdravnica.'